SA restaurantgroep nou strooitjievry(Foto: Twitter) Die seekosrestaurantgroep Ocean Basket het aangekondig dat hy voortaan nie meer strooitjies en plastieksakke in sy restaurante sal gebruik nie, in ŉ poging om die see plastiekvry te hou. “In ŉ poging om ons oseane te red sal ons nie meer strooitjies saam met drankies of sakke saam met wegneemetes verskaf nie,” het die groep op Twitter laat hoor. “Strooitjies en plastieksakke is van die grootste oorsake van seebesoedeling. Help ons om ŉ einde te maak hieraan. Drink jou drankie sonder ŉ strooitjie en gryp jou wegneemete sonder die sak.” Sosialemediagebruikers het hul blydskap oor dié besluit te kenne gegee met kommentare soos: “Welgedaan Ocean Basket! Dit is die begin van ŉ beweging in die regte rigting, vir ander sakelui ook!” en “Briljante nuus! Ek hoop ander restaurante doen dieselfde”. Ocean Basket het verder gesê hy is nou in die beginstadium van die projek. “Ons is tans in fase een, en as gevolg van die skaal van die projek het ons dit nog net in sommige van ons restaurante toegepas, maar dit sal teen die einde van hierdie jaar in alle Ocean Basket-restaurante landwyd toegepas word.” “Ons ondersoek selfs ŉ omgewingsvriendelike alternatief vir die plastiekstrooitjie,” lui die twiet.